b'\n_START_ARTICLE_\nRattijuopumus\n_START_SECTION_\nRattijuopumuksen haitat\n_START_PARAGRAPH_\nSaksalaisen Robert F. Borkensteinin 1990-luvun tutkimuksista saatu data osoitti, ett\xc3\xa4 0,4 promillen humalaan asti kuljettajien onnettomuusriski on sama tai pienempi kuin selvill\xc3\xa4 kuljettajilla, mutta jo 1,5 promillen humalassa riski on 25-kertainen. Saksan 0,8 promillen rattijuopumusraja ja monen muun maan rajat on asetettu Borkensteinin tutkimuksen perusteella._NEWLINE_Wuerzburgin yliopiston tutkijat saivat mainitulla 1990-luvun datalla melkein kaikilla promillelukemilla korkeammat alkoholihaitat kuin Borkensteinin tutkimuksessa, mutta t\xc3\xa4ss\xc3\xa4kin alkoholin aiheuttamista lis\xc3\xa4onnettomuuksista kaikki johtuivat yli 0,6 promillen humalasta, 96\xc2\xa0% yli 0,8 promillen humalasta ja 79\xc2\xa0% yli 1,2 promillen humalasta._NEWLINE_Tutkimuksen tapaustilastot n\xc3\xa4yttiv\xc3\xa4t 0,1\xe2\x80\x930,4 promillen humalassa alentunutta riski\xc3\xa4 (87\xe2\x80\x9392\xc2\xa0% selv\xc3\xa4n kuljettajan riskist\xc3\xa4). Kun kuljettajien ik\xc3\xa4, sukupuoli, siviilis\xc3\xa4\xc3\xa4ty ym. vakioitiin, jo 0,5 promillessa riski n\xc3\xa4ytti olevan hieman korkeampi. Lis\xc3\xa4ksi t\xc3\xa4m\xc3\xa4n vakioinnin j\xc3\xa4lkeenkin yh\xc3\xa4 esiintyv\xc3\xa4 0,1\xe2\x80\x930,3 promillen kuljettajien matalampi riski (92\xe2\x80\x9394\xc2\xa0%) ei ollut tilastollisesti merkitsev\xc3\xa4, ja oletetun otosvinouman perusteella n\xc3\xa4ill\xc3\xa4kin kuljettajilla arveltiin olevan 3\xe2\x80\x936\xc2\xa0% korkeampi merkitsem\xc3\xa4t\xc3\xb6n riski._NEWLINE_My\xc3\xb6s Alsopin Grand Rapids -tutkimuksessa 0,1\xe2\x80\x930,3 promillen kuljettajilla oli vain 80\xe2\x80\x9396\xc2\xa0%:n onnettomuusriski, ehk\xc3\xa4 siksi, ett\xc3\xa4 he kompensoivat humalatilaansa varovaisuudella.\n_START_SECTION_\nRikoslaki\n_START_PARAGRAPH_\nSuomen rikoslaissa rattijuopumuksesta on s\xc3\xa4\xc3\xa4detty luvussa 23 ("Liikennerikoksista") pyk\xc3\xa4liss\xc3\xa4 kolme (3 \xc2\xa7) ja nelj\xc3\xa4 (4 \xc2\xa7). Alkoholin lis\xc3\xa4ksi my\xc3\xb6s huumausaineet luetaan rattijuopumuksen piiriin lukuun ottamatta kuljettajan k\xc3\xa4ytt\xc3\xa4mi\xc3\xa4 luvallisia l\xc3\xa4\xc3\xa4kevalmisteita._NEWLINE_Rattijuopumuksen raja on 0,5 promillen alkoholipitoisuus veress\xc3\xa4 tai v\xc3\xa4hint\xc3\xa4\xc3\xa4n 0,22 mg alkoholia litrassa uloshengitysilmaa. Rattijuopumuksesta rangaistaan sakolla tai enint\xc3\xa4\xc3\xa4n kuudella kuukaudella vankeutta. Perusmuotoisesta rattijuopumuksesta rangaistuksena on l\xc3\xa4hes aina sakkoa._NEWLINE_T\xc3\xb6rke\xc3\xa4n rattijuopumuksen raja on 1,2 promillen veren alkoholipitoisuus tai v\xc3\xa4hint\xc3\xa4\xc3\xa4n 0,53 mg alkoholia litrassa uloshengitysilmaa. Rangaistus on v\xc3\xa4hint\xc3\xa4\xc3\xa4n 60 p\xc3\xa4iv\xc3\xa4sakkoa ja enint\xc3\xa4\xc3\xa4n kaksi vuotta vankeutta. Yleisen rangaistusk\xc3\xa4yt\xc3\xa4nn\xc3\xb6n mukaan t\xc3\xb6rke\xc3\xa4st\xc3\xa4 rattijuopumuksesta on rangaistusseuraamuksena vankeusrangaistus. Aiemman t\xc3\xb6rke\xc3\xa4st\xc3\xa4 rattijuopumuksesta saadun ehdollisen rangaistuksen koeajalla tehdyst\xc3\xa4 uudesta t\xc3\xb6rke\xc3\xa4st\xc3\xa4 rattijuopumuksesta tuomitaan vankeus usein ehdollisena, mik\xc3\xa4li uusi rikos on tehty koeajan loppupuolella. Koeajan alkupuolella toistetusta rikoksesta tuomitaan vankeus l\xc3\xa4hinn\xc3\xa4 ehdottomana._NEWLINE_Tyyppitapauksesta poikkeavassa tapauksessa tuomio on joko lievempi tai ankarampi. Vamman- ja kuolemantuottamukset lis\xc3\xa4\xc3\xa4v\xc3\xa4t rangaistuksen m\xc3\xa4\xc3\xa4r\xc3\xa4\xc3\xa4. Uusija saa ensikertalaista hieman ankaramman rangaistuksen. Ensikertalaisille vankeustuomiot ovat l\xc3\xa4hinn\xc3\xa4 ehdollisia ja ehdottoman k\xc3\xa4ytt\xc3\xb6\xc3\xa4 harkitaan ensikertalaisilla l\xc3\xa4hinn\xc3\xa4 vasta promillem\xc3\xa4\xc3\xa4r\xc3\xa4n ollessa yli 2,60. Ehdollisen ohella tuomitaan melkein aina oheissakko, ja sen m\xc3\xa4\xc3\xa4r\xc3\xa4 on p\xc3\xa4iv\xc3\xa4sakoissa puolet ehdollisen pituudesta, eli vaikkapa 40 p\xc3\xa4iv\xc3\xa4n ehdollisen ohella tuomittaisiin t\xc3\xa4ten 20 p\xc3\xa4iv\xc3\xa4sakkoa._NEWLINE_Rattijuopumuksen seurauksena m\xc3\xa4\xc3\xa4r\xc3\xa4t\xc3\xa4\xc3\xa4n tyypillisesti my\xc3\xb6s ajokieltoa, jonka pituus voi olla enint\xc3\xa4\xc3\xa4n viisi vuotta. My\xc3\xb6s ajokielto voidaan m\xc3\xa4\xc3\xa4r\xc3\xa4t\xc3\xa4 ehdollisena tietyiss\xc3\xa4 tapauksissa, mutta vain jos ajo-oikeus on ammatin takia v\xc3\xa4ltt\xc3\xa4m\xc3\xa4t\xc3\xb6n tai siihen on muu erityinen syy._NEWLINE_Vuonna 2002 voimaan tulleiden rikoslain 10 luvun menett\xc3\xa4miss\xc3\xa4\xc3\xa4nn\xc3\xb6sten johdosta toistuvasti rattijuopumukseen ja kulkuneuvon kuljettamiseen oikeudetta syyllistyneen ajoneuvo voidaan tuomita valtiolle menetetyksi. Korkeimman oikeuden ennakkotapaukset s\xc3\xa4\xc3\xa4nn\xc3\xb6sten soveltamisesta saatiin vuonna 2005.\n_START_SECTION_\nRattijuopumusten m\xc3\xa4\xc3\xa4r\xc3\xa4 ja vaikutukset\n_START_PARAGRAPH_\nVuonna 2011 Poliisi tilastoi Suomessa yhteens\xc3\xa4 21\xc2\xa0333 rattijuopumusta, joista t\xc3\xb6rkeit\xc3\xa4 oli 11\xc2\xa0379. Rattijuopumusten kokonaism\xc3\xa4\xc3\xa4r\xc3\xa4 oli 1,5 prosenttia vuotta 2010 enemm\xc3\xa4n. Vuodesta 2007 vuoteen 2010 rattijuopumusten m\xc3\xa4\xc3\xa4r\xc3\xa4 oli laskussa: vuonna 2007 tilastoitiin 27\xc2\xa0550 rattijuopumusta, kun vuonna 2010 tapauksia oli 21\xc2\xa0019._NEWLINE_Vuonna 2012 rattijuopumus oli vaikuttavana tekij\xc3\xa4n\xc3\xa4 43 kuolemantapauksessa ja 611 loukkaantumisessa._NEWLINE_Vuonna 2018 rattijuopumustapauksissa kuoli 30 ja loukkaantui 495, kun vuonna 2017 luvut olivat 52 ja 549. Vuonna 2018 85\xc2\xa0% kuolemista ja 66\xc2\xa0% loukkaantumisista tapahtui taajamien ulkopuolella. Vuosina 2016\xe2\x80\x932018 77\xc2\xa0% kuolleista oli juopuneita kuljettajia, 19\xc2\xa0% matkustajia ja 4\xc2\xa0% sivullisia._NEWLINE_Rattijuopumus liittyi noin nelj\xc3\xa4nnekseen moottoriajoneuvojen kuolemaan johtaneista liikenneonnettomuuksista vuosina 2006\xe2\x80\x932010. Niist\xc3\xa4 runsas 70\xc2\xa0% oli yksitt\xc3\xa4isonnettomuuksia, kuten suistumisia ajoradalta. 86 prosentissa tapauksista kuljettajan veren alkoholipitoisuus ylitti t\xc3\xb6rke\xc3\xa4n rattijuopumuksen rajan 1,2\xc2\xa0\xe2\x80\xb0._NEWLINE_Onnettomuustapauksissa rattijuopumukseen syyllistyneell\xc3\xa4 kuljettajalla on vain rajoitetut mahdollisuudet saada korvauksia aiheuttamistaan vahingoista liikennevakuutuksesta.\n_START_SECTION_\nTuomiot yksitt\xc3\xa4isrikoksista\n_START_PARAGRAPH_\nVuonna 2000 rattijuopumuksesta yksitt\xc3\xa4isrikoksena annettiin yhteens\xc3\xa4 4\xc2\xa0789 tuomiota. N\xc3\xa4ist\xc3\xa4 4\xc2\xa0748 (99\xc2\xa0%) oli sakkoja. Ehdollisia vankeusrangaistuksia tuomittiin 19, yhdyskuntapalvelua 11 ja ehdottomia vankeusrangaistuksia 11 kertaa. P\xc3\xa4iv\xc3\xa4sakkojen keskilukum\xc3\xa4\xc3\xa4r\xc3\xa4 oli 41, ehdollisten vankeusrangaistusten keskipituus 1,6 kuukautta ja ehdottomien keskipituus 1,5 kuukautta._NEWLINE_Samana vuonna tuomittiin yksitt\xc3\xa4isrikoksena t\xc3\xb6rkeit\xc3\xa4 rattijuopumuksia 5\xc2\xa0125 kappaletta. 347 (7\xc2\xa0%) tuomioista oli sakkoja, 3\xc2\xa0901 (76\xc2\xa0%) ehdollisia vankeuksia, 614 (12\xc2\xa0%) yhdyskuntapalvelua ja 263 (5\xc2\xa0%) ehdottomia vankeuksia. P\xc3\xa4iv\xc3\xa4sakkojen keskilukum\xc3\xa4\xc3\xa4r\xc3\xa4 oli 64, ehdollisen vankeuden keskipituus 1,8 kuukautta ja ehdottoman 2,5 kuukautta.'